A szezonnyitó futamon kiesett egy nyolc autót érintett rajtbalesetben. Formula–1-es pályafutása legjobb eredményét az ezt követő maláj versenyen érte el, ahol hetedikként ért célba. Az év folyamán többször végzett még az első tízben, azonban csapattársától eltérően egyszer sem szerzett pontot. Az év utolsó versenyén, a Toyota hazai futamán, Suzukában nem indulhatott, miután balesetet szenvedett az időmérő edzésen. A 130R-kanyarban az autó megingott, és irányíthatatlanul a védőkorlátnak csapódott. Allan térde enyhén begyulladt az ütközés után, és az orvosi személyzet nem engedte rajthoz állni a futamon.